62021TJ0198_RES
Дело T‑198/21
Ancor Group GmbH
срещу
Служба на Европейския съюз за интелектуална собственост
Решение на Общия съд (пети състав) от 23 февруари 2022 година
„Марка на Европейския съюз — Производство по възражение — Словна марка на Европейския съюз „CODE‑X“ — По-ранни национални словна и фигуративна марки „Cody’s“ — По-ранна международна фигуративна марка „Cody’s“ — Относително основание за отказ — Липса на вероятност от объркване — Член 8, параграф 1, буква б) от Регламент (ЕС) 2017/1001“
Марка на Европейския съюз — Определение и придобиване на марка на Европейския съюз — Относителни основания за отказ — Възражение от притежателя на по-ранна идентична или сходна марка, регистрирана за идентични или сходни стоки или услуги — Вероятност от объркване с по-ранната марка — Словна марка „CODE‑X“ и словна и фигуративни марки „Cody’s“
(член 8, параграф 1, буква б) от Регламент 2017/1001 на Европейския парламент и на Съвета)
(вж. т. 36, 45, 53, 63, 65, 72—74)
Марка на Европейския съюз — Определение и придобиване на марка на Европейския съюз — Относителни основания за отказ — Възражение от притежателя на по-ранна идентична или сходна марка, регистрирана за идентични или сходни стоки или услуги — Вероятност от объркване с по-ранната марка — Претегляне на сходствата и различията между знаците — Отчитане на характерните особености на знаците или на условията за продажба на стоките или услугите — Сектор на напитките
(член 8, параграф 1, буква б) от Регламент 2017/1001 на Европейския парламент и на Съвета)
(вж. т. 57—62)
Резюме
Ancor Group GmbH подава заявка за регистрация на словния знак „CODE‑X“ като марка на Европейския съюз за напитки. Cody’s Drinks International GmbH прави възражение въз основа на своите германски словна и фигуративна марка „Cody’s“ и на международна регистрация, посочваща Европейския съюз, на тази фигуративна марка, регистрирани за напитки. То изтъква, че е налице вероятност от объркване (
1
). Възражението е отхвърлено.
Апелативният състав на Службата на Европейския съюз за интелектуална собственост отменя решението на отдела по споровете. Като отдава особено значение на степента на фонетично сходство при цялостната преценка на вероятността от объркване, той заключава, че е налице вероятност от объркване в съзнанието на съответните потребители за всички посочени марки.
Сезиран с жалба от Ancor Group, Общият съд отменя решението на апелативния състав с мотива, че последният е допуснал грешка, като е констатирал наличието на вероятност от объркване, и уточнява, че в областта на напитките при всяко положение не следва да се отдава преобладаващо значение на фонетичното възприемане на марките.
Съображения на Общия съд
Общият съд констатира, че конфликтните знаци имат едва слаба, дори средна степен на сходство във визуално отношение, както и средна степен на сходство във фонетично отношение и са различни в концептуално отношение.
Що се отнася до особеното значение, отдавано от апелативния състав на степента на фонетично сходство, Общият съд припомня, че при цялостната преценка на вероятността от объркване съответната тежест, която следва да се придаде на визуалните, фонетичните или концептуалните аспекти на конфликтните знаци, може да е различна в зависимост от обективните условия, при които марките могат да бъдат представени на пазара. В това отношение обаче трябва да се вземат предвид начините на търгуване, които нормално могат да се очакват за обозначените от разглежданите марки категории стоки.
Общият съд уточнява, че макар да няма съмнение, че не може да се изключи възможността възприемането на съществуващата фонетична разлика между конфликтните знаци да не е очевидно в особено шумна среда, като например в бар или дискотека в най-посещаваното време, все пак подобна хипотеза не може да служи като единствена основа за преценката на евентуална вероятност от объркване между конфликтните знаци. Всъщност подобна преценка задължително трябва да се извърши, като се вземе предвид възприятието, което имат съответните потребители при нормални условия на търгуване.
Общият съд признава, че по някои дела е отдадено особено значение на степента на фонетично сходство между конфликтните знаци, поради факта че разглежданите стоки, спадащи към сектора на напитките, и по-специално алкохолните напитки, могат да бъдат поръчани устно, след като наименованието им е било видяно върху менюто или върху картата на вината. Той обаче добавя, че от съдебната практика следва също, че нито едно обстоятелство не позволява да се приеме, че най-общо потребителят на напитки ще ги закупи при разговор във връзка с поръчването им в бар или в препълнен и шумен ресторант.
Освен това от съдебната практика следва също, че макар да не може да се подценява значението на баровете и ресторантите като вериги за продажба на този вид стоки, безспорно е, че потребителят ще може визуално да възприеме разглежданите марки на тези места, по-специално като разгледа бутилката, която ще му бъде сервирана, или посредством други носители, като меню или карта на напитките, преди да направи устно поръчката. Освен това и преди всичко баровете и ресторантите не са единствените вериги за продажба на съответните стоки. Всъщност тези стоки се продават и в супермаркети или в други обекти за продажба на дребно, в които потребителят избира сам стоката и поради това трябва да се довери главно на изображението на марката, поставена върху тази стока.
Следователно, макар понякога да се отдава преобладаващо значение на фонетичното възприятие на марките в областта на напитките, такова съображение не може да важи във всички случаи.
В случая не е представено доказателство, от което да се установява, че разглежданите стоки се поръчват главно устно. Напротив, ако съответните потребители трябва да ги поръчат устно в барове и ресторанти, те по принцип ще направят това, след като видят наименованието им върху карта или меню, или ще могат да разгледат стоката, която ще им бъде сервирана, така че ще могат визуално да възприемат марката, за да изразят това, което желаят да закупят.
Ето защо Общият съд заключава, че не е налице вероятност от объркване, отменя решението на апелативния състав и като упражнява правомощието си за изменение, отхвърля възражението, направено от Cody’s Drinks International.
(
1
)	По смисъла на член 8, параграф 1, буква б) от Регламент (ЕС) 2017/1001 на Европейския парламент и на Съвета от 14 юни 2017 година относно марката на Европейския съюз (OВ L 154, 2017 г., стр. 1).